Teresa Rabal

**María Teresa Rabal Balaguer**, nada en Barcelona o 5 de novembro de 1952, é unha actriz, cantante e presentadora de televisión española. Vendeu sete millóns de copias dos seus discos infantís.

## Traxectoria 
Teresa Rabal é filla dos actores Francisco Rabal e Asunción Balaguer e dende os seus primeiros anos viuse rodeada dun ambiente artístico que lle permitiu debutar no cinema con tan só nove anos da man de Luis Buñuel no filme *Viridiana* (1961).

En 1967 incorporouse á compañía de teatro de Carlos Larrañaga e María Luisa Merlo, e debutou no escenario coa obra *Vidas privadas* (1970), de Noël Coward, á que seguiron en anos sucesivos *Strato Jet 991*, dirixida por Fernando Fernán Gómez, *Ninette y un señor de Murcia*, de Miguel Mihura, *La Celestina*, de Fernando de Rojas ou *La Malcasada* de Lope de Vega.

A principios a década de 1970 iniciou unha discreta carreira cinematográfica, que a levou a intervir nunha quincena de títulos entre 1969 e 1976, entre os que figuran *La leyenda del alcalde de Zalamea* (Mario Camus, 1972), *Un casto varón español* (Jaime de Armiñán, 1973) ou *Ambiciosa* (Pedro Lazaga, 1975). Tras casar en 1977 aparouse da gran pantalla, á que só volveu en tres ocasións: *Esperando a papá* (Vicente Escrivá, 1980), o filme infantil *Loca por el circo* (Luis María Delgado, 1982) e *Muerte súbita* (Pablo Guerrero, 2002). Non obstante, a súa carreira como actriz continuou na televisión, e na época dourada dos dramáticos de TVE interpretou numerosos papeis en espazos como *Estudio 1* e *Novela*. Tamén realizou algunha incursión teatral, como a obra *Las orejas del lobo* (1980), de Santiago Moncada.

En 1980 publicou o seu primeiro disco destinado ao público infantil e nos anos seguintes volcou a súa carreira profesional cara á infancia, estreando vinte e catro discos que fixeron famosas cancións como *Veo Veo* ou *Me pongo de pie*, compostas polo seu marido. Ese mesmo ano iniciou unha xira circese con *El Circo de Teresa Rabal*, co que se mantivo durante máis dunha década.

En 1990, trala chegada das televisións privadas, foi contratada por Antena 3 para substituír a Rita Irasema no programa infantil *La Guardería*, en que permanece ata 1993. Ese ano pasou a Telecinco, onde presentou durante unha temporada *La casa de la guasa*, xunto a Kike Supermix.

En 1995 creou os Premios Veo Veo, que pretendían fomentar as actividades culturais na infancia e dende ese ano ata 2010 celebráronse os festivais nacional, rexional e internacional Veo Veo, ademais de estar á fronte da Fundación Teresa Rabal, de axuda á infancia.

En decembro de 2009 decidiu pór en marcha de novo o circo, comezando en Murcia unha xira con *El Nuevo Circo de Teresa Rabal* con grande éxito durante varios anos.

## Vida persoal 
Contraeu matrimonio o 1 de maio de 1977 co folclorista, produtor e autor Eduardo Rodrigo, falecido en 2017. É tía do actor Liberto Rabal.

## Filmografía 
* *A pesar de todo* (2019)
* *Loca por el circo* (1982)
* *Esperando a papá* (1980)
* *Call Girl: La vida privada de una señorita bien* (1976)
* *Colorín colorado* (1976)
* *Ambiciosa* (1976)
* *Los buenos días perdidos* (1975)
* *El asesino no está solo* (1975)
* *Matrimonio al desnudo* (1974)
* *Un casto varón español* (1973)
* *Le Complot* (1973)
* *La leyenda del alcalde de Zalamea* (1973)
* *Bianco, rosso e...* (1972)
* *Los días de Cabirio* (1971)
* *Les Pétroleuses* (1971)
* *Españolas en París* (1971)
* *Goya, historia de una soledad* (1971)
* *Las gatas tienen frío* (1970)
* *Los desafíos* (1969)
* *Viridiana* (1961)

## Discografía 
* *Soy Gigi* (1973)
* *Yo te quiero Pablo* (1973)
* *Tú sabes por qué te quiero* (1975)
* *Ven y acércate más* (1976)
* *Una cigarra llamada Teresa Rabal* (1979)
* *Veo veo* (1980)
* *Los cuentos de Teresa Rabal* (1981)
* *De oca a oca* (1981)
* *Loca por el circo* (1982)
* *Yo quiero a Te..re..sa* (1983)
* *¡Can can!* (1984)
* *El país de las estrellas* (1985)
* *Luna de miel en El Cairo* (1985)
* *Fantástica* (1985)
* *Ynadamás* (1986)
* *Vuela con... Teresa Rabal* (1987)
* *Navidad a tope* (1988)
* *Diga, diga-me* (1989)
* *Por otros 10 años Teresa y Eduardo* (1989)
* *Qué lío Lía* (1991)
* *Se busca una estrella* (1992)
* *Digamos a la vida sí* (1993)
* *¡Oh chico, qué bueno que estás!* (1993)
* *Emmanuel, el musical* (1994)
* *Vuelve la tía Teresa* (2004)
* *El circo de Teresa Rabal* (2011)

## Notas